TRI grobara i nosača oslobođena su odgovornosti, a deset ih je osuđeno na rad za opće dobro u ponovljenom suđenju u tzv. aferi Grobari na Općinskom sudu u Osijeku, javlja Glas Slavonije.

Optužena trinaestorica teretila se zbog krađe zlatnih zubi, nakita i satova iz grobova i s tijela pokojnika na osječkim grobljima u razdoblju od 1993. do 2013. godine.

Desetorica osuđeni na rad za opće dobro

Zbog nedostatka dokaza Josip Burger, Željko Molnar i Mato Mišković oslobođeni su krivnje, dok su na rad za opće dobro osuđeni Branislav Rašković, Roman Rusan, Vladimir Šaulić, Sanel Drakčić, Zoran Martić, Dejan Vujić, Ivica Dizdar, Željko Arlavi, Željko Gavrić i Ivica Ećimović.

Četvorica osuđenih - Rašković, Šaulić, Drakčić i Dizdar - osuđeni su na godinu dana, po deset mjeseci dobili su Rusan, Martić i Vujić, Arlavi i Ećimović po devet, a Gavrić osam mjeseci zatvora. No umjesto kazne zatvora, određen im je društveno koristan rad.

Pronađeni satovi i zlatni zubi bit će prodani na javnoj dražbi

Pronađeni satovi te zlatni zubi i navlake koje su skidali s pokojnika bit će prodani na javnoj dražbi, a zarađeni novac ići će u krist javnog proračuna.

Osuđeni Drakčić u državni proračun mora uplatiti 53.678,11 kuna, što je najviši iznos, dok najmanji, u iznosu od 180 kuna, mora uplatiti Ećimović.

Tekst se nastavlja ispod oglasa

"Što se tiče osuđenih, vještaci su utvrdili iznose njihove protupravne imovinske koristi, a kod njih su pronađene i stvari koje su uzeli, tako da je sud nedvojbeno utvrdio da su krađe počinili. Sud je smatrao da će se radom za opće dobro postići adekvatna svrha kažnjavanja", rekao je sudac Mirko Ljubičić.

Ponovljeno suđenje započelo u četvrtak

Jedan od oslobođenih grobara Mato Mišković, koji je danas u mirovini, kratko je poručio: "Trebalo nas je osloboditi i ranije, ali hvala Bogu da se to bar sada dogodilo."

Inače, ponovljeno suđenje započelo je u četvrtak, a ispitan je samo jedan svjedok - Krešimir Vinaj, bivši direktor Ukopa, koji je na prvom suđenju tvrdio da se nije radilo o krađi.

Osuđeni grobari podnijet će žalbu na presudu

"Suđeno im je za narušavanje mira pokojnika i krađu, no tu je presudu Županijski sud u Varaždinu preinačio i oslobodio ih za povredu mira pokojnika pa je ostala krađa. Viši sud je dao naputak da se osječki sud izjasni i o protupravnosti djela jer je direktor tvrtke rekao kako je postojao naputak da su mogli pronađene predmete cijelo vrijeme uzimati. Žalit ćemo se na presudu", rekao je Dražen Srb, branitelj grobara Romana Rusana.